ЛIымрэ фызымрэ
ЗэлIзэфыз къуажэкIэм дэст.
– Мэз укIуэрэ зы пхъэгу къапшэркъэ, – жриIащ фызым и щхьэгъусэм. – Пхъэгъэсын диIэжкъым.
Выгур зэщIищIэри, лIыр мэз кIуащ. Пшапэр зэхэуауэ къыдыхьэжащ, пхъэ къимышауэ.
— Пхъэ къэпшакъыми-тIэ, – игъэщIэгъуащ фызым.
— Мэз бжэн срихьэлIати, къыкIэлъызжыхьурэ махуэр сфIэкIуащ, — жиIащ лIым.
— «Джэц-джэц-джэц!» жыпIэрэ уедэхэщIатэмэ, уи ужь къиувэнурэ къыпкIэлъыкIуэнут бжэныр, — жиIащ фызым.
— Пщэдей тезгъэзэнщи, седэхэщIэнщ, — жери, етIуанэ махуэм тригъэзащ лIым. Бжэным еджэурэ мэзым здыщIэтым, лIыр бжьэ матэ ирихьэлIащ. «Джэц-джэц!» жери бжьэ матэм еджащ лIыр, арщхьэкIэ матэр и пIэ къикIакъым.
— УзэрегуакIуэщ, – жери лIыр мэзым къыщIэкIы- жащ.
— Бжэныр къэпхуакъыми? – къыпежьащ фызыр.
— Бжэныр згъуэтыжакъым. Бжьэ матэ срихьэлIати, седжа щхьэкIэ, си ужь къиувакъым, – жиIащ лIым.
– Бжьэ матэм еджэ хабзэ? Матэр уи дамэм тебгъэувэнти, къэпхьынт.
— Къэсхьынщ, – жери лIым тригъэзащ. Бжьэ матэм лъыхъуэри, игъуэтыжакъым. Щимыгъуэтыжым, IэнэщIу къигъэзэжащ.
– Бжьэр къэпщIа хъунти, матэр ирахьэжьэжри, ежьэжащ, – жиIащ лIым.
«Мыпхуэдиз зи делагъ лIым афIэкIа сыдэпсэункъым», – жери фызым и хьэпшыпыр пхъуантэм дилъхьащ, нэху щымэ, и дыщым кIуэжын мурад ищIати. Фызым мурад мыгъуэ зэрищIам гу лъитэри, лIыр нэху мыщ щIыкIэ пхъуантэм дэтIысхьащ. Пхъуантэр гум иригъэувэри, фызыр гъуэгу техьащ. И дыщым щынэблэгъэжым, фызыр къэгуфIащ:
— Тхьэм и шыкурщ, лIы делэр си натIэм икIащ, — жери.
— ИкIакъым, тIасэ! — жиIащ лIым, пхъуантэм къыдэпщыжри. — Уи дыщым дыкъыщыхьэщIэнщи, ди унэ дихьэжынщ.
Къэрмокъуэ Хьэмид.
